《酬交亲枉过》
明代·庞尚鹏

江村烟水望中分，绿树芳阴百鸟群。倚竹窥园曾避客，得鱼呼酒喜逢君。

寻幽常藉溪边草，持赠偏多陇上云。共向北山留短榻，免教猿鹤笑移文。

作者简介：（?—约1582）广东南海人，字少南。嘉靖三十二年进士。授乐平知县，擢御史，出按河南、浙江等地，搏击豪强，吏民震慑。嘉靖四十四年，在浙江推行一条鞭法，为一条鞭法之始。隆庆元年，迁大理右寺丞。次年，擢右佥都御史，兼领九边屯务。诸御史督盐政者以事权被夺，起而攻之，斥为民。万历四年起故官巡抚福建，拜左副都御史。忤张居正罢归，家居四年卒，谥惠敏。有《百可亭摘稿》。